Document ID: 32007D0587

KOMISJONI OTSUS,
24. august 2007,
ühenduse rahalise toetuse kohta seoses Itaalias 2006. ja 2007. aastal sigade vesikulaarhaiguse vastu võitlemiseks võetud erakorraliste meetmetega
(teatavaks tehtud numbri K(2007) 3957 all)
(Ainult itaaliakeelne tekst on autentne)
(2007/587/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 3 lõiget 3,
ning arvestades järgmist:
(1)
2006. ja 2007. aastal olid Itaalias sigade vesikulaarhaiguse puhangud. Selle haiguse ilmnemine kujutab endast tõsist ohtu ühenduse kariloomadele.
(2)
Et vältida haiguse levikut ja aidata kaasa selle võimalikult kiirele likvideerimisele, peaks ühendus kooskõlas otsusega 90/424/EMÜ rahaliselt toetama liikmesriigi abikõlblikke kulutusi, mis on tehtud haiguse vastu võitlemiseks võetud erakorraliste meetmete raames.
(3)
Ühenduse rahalise toetuse maksmist sigade vesikulaarhaiguse erakorraliste tõrjemeetmete rakendamiseks reguleeritakse komisjoni 28. veebruari 2005. aasta määrusega (EÜ) nr 349/2005, millega kehtestatakse eeskirjad ühenduse toetuse osas erakorraliste ning teatavate loomahaiguste vastaste meetmete jaoks, mis on ette nähtud nõukogu otsuses 90/424/EMÜ. (2)
(4)
2007. aasta 4. juunil esitas Itaalia selle haiguse likvideerimiseks tehtud kulutuste viimase hinnangulise brutosumma.
(5)
Itaalia ametiasutused on täielikult täitnud oma tehnilised ja halduskohustused, mis on sätestatud otsuse 90/424/EMÜ artiklis 3 ja määruse (EÜ) nr 349/2005 artiklis 6.
(6)
Ühenduse rahalise toetuse andmise tingimuseks peab olema kavandatud tegevuse tegelik elluviimine ja ametiasutuste poolt kogu vajaliku teabe esitamine ettenähtud tähtaegadeks.
(7)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühenduse rahaline toetus
1. Itaaliale antakse ühenduse rahalist toetust kulude katmiseks, mis nimetatud liikmesriigil tuli kanda seoses meetmetega, mis võeti vastavalt otsuse 90/424/EMÜ artikli 3 lõikele 2 sigade vesikulaarhaiguse vastu võitlemiseks 2006. ja 2007. aastal.
2. Lõikes 1 nimetatud ühenduse rahaline toetus moodustab 50 % ühendusepoolse rahastamise tingimustele vastavatest kulutustest. Seda makstakse määrusega (EÜ) nr 349/2005 ette nähtud tingimuste kohaselt.
Artikkel 2
Rahalise abi väljamaksmine
Artiklis 1 ette nähtud ühenduse rahalise toetuse esimene osamakse on 1 200 000 eurot.
Artikkel 3
Adressaat
Käesolev otsus on adresseeritud Itaalia Vabariigile.
Brüssel, 24. august 2007

Labels: 18
15
6